Okavangodeltaet

Okavangodeltaet er verdens største innlandsdelta og dekker et areal på cirka 20 000–22 000 km² (sesongavhengig). Deltaet ligger nord i Botswana og dannes der elva Okavango renner ut i Kalahariørkenen. Okavangodeltaet utgjør et endorheisk bekken (altså en tektonisk senkning i landskapet der vannet enten fordamper eller absorberes i bakken). Det årlige tilsiget av vann utgjør omtrent 11 km³. Høydeforskjellen i store deler av deltaområdet er mindre enn 2 meter. Det danner derfor et omfattende og frodig område med et svært rikt dyreliv. I den østre delen av deltaet ligger Moremi viltreservat, som er berømt for sin skjønnhet og sitt fantastiske dyreliv, blant annet med afrikansk savanneelefant (Loxodonta africana), kafferbøffel (Syncerus caffer caffer), sjiraffer (Giraffidae) og flere arter med antiloper (uklassifisert samlebegrep), som gnuer (Connochaetes) og vannbukker (Kobus), men også steinbukker (Capra), burchellsebra (Equus quagga burchelli) og en rekke rovpattedyr (Carnivora), som den truede afrikanske villhunden (Lycaon pictus), sjakaler (Lupulella), hyener (Hyaenidae), samt store kattedyr (Felidae) som løver )Panthera leo), leopard (P. pardus) og gepard (Acinonyx jubatus). Dessuten finnes det mange eksotiske fugler, samt en rekke arter med fisk (uklassifisert samlebegrep), insekter (Insecta) og planter (Plantae), samt vanlig flodhest (Hippopotamus amphibius) og rovdyr som ekte krokodiller (Crocodylus). Okavangodeltaet ble i 2014 oppført på UNESCOs verdensarvliste, som verdensarvsted nummer 1000. Referanser Eksterne lenker (en) Okavango Delta – kategori av bilder, video eller lyd på Commons Okavango Delta concession areas